Fyrstir með bók um gosið í Eyjafjallajökli Eldgosin í vor á Fimmvörðuhálsi og í Eyjafjallajökli hafa vakið gífurlega athygli um heim allan og séð heimsbyggðinni fyrir ríkulegu myndefni auk þess að hafa valdið öllum þeim usla sem allir þekkja . Eldgosunum fylgir þó ekki bara eyðingarmáttur og ógn heldur hafa þau örvað drífandi fólk til athafna . Nú vinna tveir einstaklingar hörðum höndum að útgáfu bókar sem mun sýna okkur á áhrifamikinn hátt hversu stórbrotin náttúran er og á hversu kynngimagnaðan hátt hún birtist okkur í Eyjafjallajökli um þessar mundir . Það er bókaforlagið Uppheimar sem gefur út bókina Eyjafjallajökull – Stórbrotin náttúra / Grandeur of Nature . Höfundar eru þeir Ari Trausti Guðmundsson og Ragnar Th. Sigurðsson . “ Verið er að ganga frá glæsilegri bók á ensku og íslensku um eldsumbrotin , allt frá fyrstu stundu til dagsins í dag . Í bókinni er vikið að eldvirkni almennt á Íslandi og að systureldfjallinu Kötlu . Við gerum ráð fyrir að bókin komi út á íslensku og ensku í byrjun júní og komi því ferðafólki íslensku og erlendu til góða strax í sumar , ” segir Kristján Kristjánsson bókaútgefandi í samtali við Skessuhorn .